钦定古今图书集成/明伦汇编/氏族典/第271卷 > 王介
## 钦定古今图书集成/明伦汇编/氏族典/第271卷 > 王介

按《宋史王介传》：“介字元石，婺州金华人。从朱熹、吕祖
谦游。登绍熙元年进士第，除国子录。上疏言：‘寿皇亲
挈神器授之陛下，孝敬岂可久阙乎’？又言：‘妇事舅姑
如事父母，不可亏宫中之礼’。不报。孝宗崩，介又力请
上过宫。宁宗即位，迁太学博士。时韩𠈁胄居中，潜弄
威福之柄，疑介前封事诋己，差通判绍兴府。寻知邵”
武军。会学禁起，姚愈劾介伪学党，主管台州崇道观。
以外艰去，免丧，召为秘书郎。𠈁胄诛，除国子祭酒。会
以不雨，诏百官指陈阙失。时宰相史弥远以母丧起
复，介手疏历论时政，乞令弥远终丧择公正无私者
置左右。迁宗正少卿兼权中书舍人，缴驳不避权贵。
乞补外，以右文殿修撰知嘉兴府。嘉定六年卒，谥“忠
简。”子埜。